Valakampiai

Valakampiai (arba Valakupiai) – Vilniaus miesto dalis, esanti į šiaurės rytus nuo miesto centro, kairiajame Neries krante, prie jos vingio priešais Verkius (šiaurėje). Iš rytų riboja Nemenčinės plentas, šiaurėje pereina į Turniškes. Link Žirmūnų veda Valakampių tiltas.

Valakampiai išsidėstę Neries upės kilpoje, visoje padengtoje Valakampių mišku. Čia išsidėstę vasarnamiai, vilos, nuosavi namai, poilsiavietės, restoranai. Veikia reabilitacijos centras, socialinių paslaugų, vaikų globos namai. Neries pakrantėje yra du paplūdimiai. Arčiau 1–ojo atsivėrusi Valakampių atodanga.

Valakampius aptarnauja 15 maršruto autobusas.

Etimologija 

Pasak vienos versijos, vietovardis kilęs iš žodžių valakas ('toks žemės matavimo vienetas') ir kampas, pasak kitos, šioje vietoje buvęs upelis Valakupis arba Valakupė ('valako upė'). Kadangi forma Valakampiai turi ilgesnę vartojimo lietuvių kalboje tradiciją, todėl teikiama kaip pagrindinė.

Istorija 

1905 m. Mickūnų valsčiaus Valakupių užusienyje gyveno 36 žmonės. Tuo metu dabartinės Vaidilutės gatvės vietoje buvo atskira Tartako („lentpjūvės“) gyvenvietė (8 gyv.). 1931 m. Valakampių kaime gyveno 155 žmonės.

Po 1950 m. šiose vietose įrengti Valakampių I-asis ir II-asis paplūdimiai. Prie II-ojo paplūdimio 2020 m. atidarytas nudistų paplūdimys.

Šaltiniai

Nuorodos 
 VLKK nutarimas dėl pavadinimo 

Vilniaus miesto dalys